Opiskeluhuoltosuunnitelman liite

2021

Tässä dokumentissa on kuvattu seuraavien lukion toimijoiden tehtävät opiskeluhuollossa: 1) rehtori, 2) opettaja, 3) psykologi, 4) kuraattori, 5) koulu- ja opiskeluterveydenhoitaja, 6) koulu- ja opiskelulääkäri.

1. **Rehtorin tehtävät opiskeluhuollossa**

Rehtori johtaa lukionsa yhteisöllistä hyvinvointiryhmää (eli oppilaitoskohtaista opiskeluhuoltoryhmää). Rehtori päättää yhteisöllisen työn edellyttämästä työn- ja vastuunjaosta niin opiskeluhuoltoryhmässä kuin lukion toiminnan kokonaisuudessa. Hyvinvointia ylläpitävän toimintakulttuurin luominen edellyttää aitoa osallisuutta ja sitoutuneisuutta. Rehtori varmistaa henkilöstön, opiskelijoiden ja huoltajien osallisuuden ryhmän toiminnassa ja huolehtii siitä, että opiskeluhuoltotyön yhteistyötahot osallistuvat ryhmän työskentelyyn tarpeen mukaisesti. Hän huolehtii myös opiskeluhuoltoryhmän tavoitteellisesta työskentelystä (mm. riittävästä kokoontumistiheydestä) ja eri toimijoiden tehtävänkuvien selkeydestä yhteisöllisen työn kokonaisuudessa.

1. **Opettajan tehtävät opiskeluhuollossa**

Opettaja antaa opetussuunnitelman mukaista opetusta, kasvatusta ja ohjausta. Opettajan tehtävänä on huolehtia vastuulleen määrätyistä opiskelijoista, luokastaan tai ryhmästään kokonaisuutena. Opettaja vastaa opetusryhmänsä turvallisuudesta ja hyvinvoinnista, työrauhasta ja hyvästä ilmapiiristä. Opettaja huolehtii osaltaan myös oppilaitosyhteisön hyvinvoinnin edistämisestä. Opettaja seuraa ja tukee jokaisen opiskelijan yksilöllistä oppimista ja hyvinvointia.

Opettaja:

* Vastaa siitä, että opiskelijoiden oikeus turvalliseen opiskeluympäristöön toteutuu
* Luo opetustilanteisiin turvallisen ja rauhallisen ilmapiirin, huolehtii pedagogiikan keinoin tunne- ja vuorovaikutustaitojen harjoittelusta osana opetusta
* Tuntee omat opiskelijansa ja havainnoi heidän oppimisessaan ja hyvinvoinnissaan tai ryhmän vuorovaikutussuhteissa tapahtuvia muutoksia
* Osallistuu oppilaitoskohtaisen opiskeluhuoltosuunnitelman valmisteluun sekä perehtyy ja sitoutuu sen linjauksiin
* Osallistuu yhteisöllisen hyvinvointiryhmän (YHR) työskentelyyn oman ryhmänsä tilanteen osalta
* On yhteydessä huoltajiin, jos heidän alaikäisestä lapsestaan herää huoli
* Tekee tarvittaessa opiskelijasta lastensuojelulain mukaisen ilmoituksen lastensuojeluun ja/tai poliisille
* Voi lain mukaisesti konsultoida opiskeluhuollon palvelujen ammattilaista opiskelijan yksilökohtaisen opiskeluhuollon tarpeesta

1. **Psykologin tehtävät lukiokoulutuksessa**

Oppilas- ja opiskelijahuoltolain (1287/2013) mukaisesti psykologipalveluilla tarkoitetaan opiskeluhuollon psykologin antamaa opiskelun ja koulunkäynnin tukea ja ohjausta, joilla:

1) edistetään koulu- ja opiskeluyhteisön hyvinvointia sekä yhteistyötä opiskelijoiden perheiden ja muiden läheisten kanssa;

2) tuetaan opiskelijoiden oppimista ja hyvinvointia sekä sosiaalisia ja psyykkisiä valmiuksia.

Psykologin työskentelyn tavoitteena on edistää opiskelijoiden psyykkistä ja sosiaalista hyvinvointia yksilöinä ja yhteisön jäseninä sekä tukea oppimistavoitteiden saavuttamista. Psykologin tehtävänkuva muodostuu laajasta kokonaisuudesta, johon kuuluu asiakastyötä, konsultaatiota, oppilaitosyhteisön hyvinvoinnin edistämistä sekä yhteistyötä kotien ja erilaisten sidosryhmien kanssa.

Psykologi ohjaa, neuvoo ja tukee lukiolaisia hyvinvointiin, opiskeluun ja elämäntilanteeseen liittyvissä asioissa. Tavoitteena on opiskelijoiden myönteisen nuoruusiän kehityksen, toimintakyvyn ja mielenterveyden varhainen tukeminen. Psykologin asiakastyön periaatteita ovat luottamuksellisuus ja opiskelijalähtöinen yhteistyö.

**Yhteisöllinen opiskeluhuolto**

* Lukiopsykologi osallistuu oman alansa asiantuntijana lukion yhteisöllisen hyvinvointiryhmän (YHR) toimintaan.
* Lukiopsykologi toimii yhteistyössä lukion henkilökunnan kanssa sekä konsultoi lukion henkilöstöä.
* Työn tavoitteena on luoda terve ja turvallinen opiskeluympäristö sekä edistää lukioyhteisön hyvinvointia.
* Lukiopsykologi on mukana luomassa toimintakulttuuria, joka suojaa opiskelijoiden mielenterveyttä ja ennaltaehkäisee syrjäytymistä.
* Lukiopsykologi on lukion kriisiryhmän jäsen.
* Lukiopsykologi osallistuu tarpeen mukaan hallintokuntien rajat ylittävään monialaiseen yhteistyöhön.

**Yksilökohtainen opiskeluhuolto**

* Lukiopsykologi tekee pääasiassa lyhytkestoista asiakastyötä, jossa käyntimäärät ja käyntimäärien tiheys vaihtelevat yksilöllisesti.
* Lukiopsykologi tekee opiskelijan suostumuksella tarvittaessa yhteistyötä vanhempien, lukion henkilökunnan ja/tai muiden yhteistyötahojen kanssa sekä osallistuu monialaisen yksilökohtaisen asiantuntijaryhmän toimintaan.
* Tarvittaessa opiskelija ohjataan jatkotutkimuksiin ja/tai -hoitoon sekä muiden palveluiden piiriin.

1. **Kuraattorin tehtävät lukiokoulutuksessa**

Oppilas- ja opiskelijahuoltolain (1287/2013) mukaisesti kuraattoripalveluilla tarkoitetaan opiskeluhuollon kuraattorin antamaa opiskelun ja koulunkäynnin tukea ja ohjausta, joilla:

1) edistetään koulu- ja opiskeluyhteisön hyvinvointia sekä yhteistyötä opiskelijoiden perheiden ja muiden läheisten kanssa;

2) tuetaan opiskelijoiden oppimista ja hyvinvointia sekä sosiaalisia ja psyykkisiä valmiuksia.

Kuraattorin tehtävät liittyvät sekä yhteisölliseen että yksilökohtaiseen opiskeluhuoltotyöhön. Tehtävät sisältävät asiakastyötä, opetussuunnitelman mukaista opiskeluhuoltotyötä sekä monialaista yhteistyötä oppilaitoksen sisällä ja oppilaitoksen ulkopuolisten tahojen kanssa. Kuraattorin työskentelyn tavoitteena on sosiaalityön keinoin edistää opiskelijoiden psykososiaalista hyvinvointia, myönteistä kokonaiskehitystä sekä kodin ja oppilaitoksen välistä yhteistyötä.

**Yhteisöllinen opiskeluhuolto**

Yhteisölliseen opiskeluhuoltotyöhön kuraattorin osalta voi kuulua

* Oman erityisalansa asiantuntijana oppilaitoksen yhteisölliseen hyvinvointiryhmään
* Oppilaitoksen yhteisöllisen toimintakulttuurin kehittämiseen
* Hyvinvoinnin ja turvallisuuden edistämiseen ja seuraamiseen yhteisössä
* Opiskeluhuollon erilaisten toimintamallien kehittämiseen ja arviointiin
* Jäsenenä oppilaitoksen kriisityöryhmän toimintaan
* Oppilaitoksen henkilöstön konsultaatiota ilman opiskelijan tunnistetietoja
* Opiskelijaryhmien kanssa työskentelyä, jossa yhteisön hyvinvoinnin tukeminen suunnitellaan ja/tai toteutetaan yhteistyössä opettajan, muun henkilökunnan ja opiskelijoiden kanssa

**Yksilökohtainen työ**

Kuraattori arvioi ja suunnittelee opiskelijan tarvitseman yksilökohtaisen työn ensisijaisesti yhdessä opiskelijan ja/tai huoltajan kanssa. Kuraattorin yksilökohtainen työ on opiskelijalle vapaaehtoista. Kuraattorin yksilö- ja asiakastyöhön voi sisältyä

* Opiskelijan ja/tai perheen kokonaistilanteen kartoittamisen ja arvioinnin, kun se on tarpeen opiskelun ja kouluhyvinvoinnin tukemiseksi (koulunkäynti, vapaa-aika, elämänhallinta, vuorovaikutussuhteet, voimavarat, verkostot)
* Tukitapaamiset opiskelijan kanssa
* Vanhemmuuden tukemisen ja neuvonnan
* Yhteistyön opiskelijan huoltajien ja/tai muiden yhteistyötahojen kanssa
* Oppilaitoksen ulkopuolisten tukitoimien piiriin ohjaamisen
* Kuraattori toimii opiskelijan tai huoltajan suostumuksella monialaisen asiantuntijaryhmän jäsenenä yhteistyössä oppilaitoksen muiden työntekijöiden ja/tai oppilaitoksen ulkopuolisten tahojen kanssa.

1. **Koulu- ja opiskeluterveydenhoitajan tehtävät**

Terveydenhoitaja on koulu- ja opiskeluyhteisön terveyden edistämisen ja hyvinvoinnin asiantuntija.  Hän vastaa hoitotyön asiantuntijana koulu- ja opiskeluterveydenhuollosta ja toimii yhteistyössä lääkärin ja muun opiskeluhuollon henkilöstön kanssa. Terveydenhoitajan tehtävät liittyvät koulu- ja opiskeluyhteisöön, yksittäiseen opiskelijaan ja moniammatilliseen yhteistyöhön koulussa ja oppilaitoksessa.

Terveydenhoitajan työ on pääsääntöisesti ennaltaehkäisevää ja vastaanotot tapahtuvat ajanvarauksella. Opiskelija voi hakeutua ilman ajanvarausta terveydenhoitajan avovastaanotolle aina kun terveydenhoitaja on tavattavissa oppilaitoksessa tai tarvittaessa äkillisen tapaturman sattuessa.

* Opiskelija = peruskoulun oppilas ja 2.asteen opiskelija
* Oppilaitos = peruskoulut ja lukiot sekä 2.asteen oppilaitos

**Yksilöön kohdistuva työ**

* Opiskelijoiden hyvinvoinnin ja terveyden sekä opiskelukyvyn edistäminen ja tukeminen, sairauksien ennaltaehkäisy ja omahoitoon opastaminen.
* Terveyden ja sairaanhoidon neuvonta opiskelijoille ja huoltajille
* Kouluterveydenhuollossa määräaikaisten terveystarkastusten tekeminen sekä tarkastuksista poisjäävien tuen tarpeen selvittäminen.
* Kiireellisesti sijoitettujen oppilaiden terveystarkastukset
* Opiskeluterveydenhuollossa terveystarkastuksia tehdään ensimmäisen ja/tai toisen vuosikurssin opiskelijoille.
* Kutsuntojen ennakkoterveystarkastukset tehdään opiskeluterveydenhuollossa kaikille kutsuntaikäisille.
* Rokotustoiminnasta vastaaminen ja terveysneuvonnasta vastaaminen.
* Elintapaohjaus, neuvonta ja seurantakäynnit (uni, ravitsemus, murrosikä jne.)
* Seulontatutkimuksista huolehtiminen (esim. näkö, kuulo)
* Opiskelijoiden kasvun ja kehityksen seuraaminen ja tukeminen.
* Ongelmien selvittely yhdessä opiskelijoiden ja huoltajien kanssa.
* Psykososiaalisen tuen tarjoaminen opiskelijoille ja perheille. Neuvonta/ohjaus/tukikäynnit stressi, ahdistus-, masennusoireisiin, levottomuuteen tai jaksamiseen liittyvissä asioissa
* Huolehtiminen opiskelijakohtaisesta yhteistyöstä vanhempien ja opettajien kanssa.
* Opiskelijan yksilöllisen tarpeen mukaisen yhteistyön tekeminen muiden opiskeluhuollon toimijoiden kanssa.
* Verkosto-, kuntoutus-, hoito- ym. kokouksiin osallistuminen yksittäisten opiskelijoiden asioissa.  Opiskelijoiden pitkäaikaissairauden hoidon tukeminen sekä osallistuminen koulu/opiskelupäivänaikaisen hoidon ja tuen järjestämisen suunnitelman laatimiseen oppilaitoksessa.
* Opiskelijoiden ohjaaminen lääkärille tai muille asiantuntijoille tarvittaessa.
* Erityisen tuen tarpeen ja tarvittavien tukitoimien arvioiminen, tukeminen sekä osallistuminen tuen suunnitteluun ja järjestämiseen yhdessä muiden toimijoiden kanssa.
* Ensiavusta ja siihen liittyvästä hoitotyöstä vastaaminen oppilaitoksissa yhdessä muun henkilökunnan kanssa.
* Tarvittaessa (kun tarvitaan terveydenhuollon asiantuntemusta) osallistuminen oppimisen tuen ryhmään

**Yhteisöön kohdistuva työ**

* Koulu- ja opiskeluyhteisön hyvinvointityöhön osallistuminen
  + Yhteisöllisen opiskeluhuoltoryhmän jäsen
  + Hyvinvointitiedon tuottaminen (hyvinvointikyselyt tietyillä ikäryhmillä) ja analysointi
* Opiskelijoiden ja koulu- ja opiskeluyhteisön terveellisyyden ja turvallisuuden edistäminen ja lakisääteiseen tarkastukseen osallistuminen (oppilaitoksen monialainen tarkastaminen, 3 vuoden välein)
* Oppilaitoksen kriisityöhön osallistuminen.
* Koulu- ja opiskeluterveydenhuollon palveluista ja käytännöistä tiedottaminen opiskelijoille, vanhemmille, opettajille ja muille yhteistyötahoille. Vanhempain- ja kotiväeniltoihin osallistuminen.
* Tarvittaessa terveyteen liittyvistä asioista tiedottaminen opiskelijoille ja vanhemmille
* Alueellinen verkostotyö, moniammatilliset ryhmät
* Koulujen ja oppilaitosten yhteisöllisiin tapahtumiin osallistuminen tarvittaessa
* Terveystiedon opetukseen osallistuminen tarvittaessa.
* Ryhmien pitäminen kouluilla ja oppilaitoksissa, oppituntien aikana ja erillisinä terveydenhoitajien pitäminä ryhminä
* Muut tapahtumat esim. erilaiset messut (mielenhyvinvoinnin Voimavara messut, seksuaaliterveyden Love-messut)

**Yhteistyöhön ja kehittämiseen liittyvä työ**

* Opiskeluhuolto- ja hyvinvointiryhmiin osallistuminen sekä niiden arviointi- ja kehittämistyö.
* Opetussuunnitelman valmisteluun osallistuminen opiskelijoiden terveydenhoidon ja terveyden edistämisen asiantuntijana.
* Konsultaatioiden tarjoaminen opettajille ja muulle opiskeluhuoltohenkilöstölle sekä muille yhteistyökumppaneille lapsen ja nuoren, sekä aikuisopiskelijoiden terveydentilan ja kehitysvaiheen merkityksestä opiskelussa suoriutumiseen.

Terveydenhuollon lainsäädäntö säätelee kouluterveydenhoitajan työtä. Koulu- ja opiskeluterveydenhuollon työtä ohjaavat erityisesti Asetus 338/2011, Terveydenhuoltolaki 1326/2010 ja Laki potilaan asemasta ja oikeuksista 785/1992. Oppilas- ja opiskelijahuoltolaki 1287/2013.

1. **Koulu- ja opiskelulääkärin tehtävät**

Koulu- ja opiskelulääkärin työ on pääsääntöisesti ennaltaehkäisevää ja sairauksia/terveydentilan poikkeavuuksia seulovaa. Sairauksien diagnosointi, hoito ja seuranta eivät kuulu kouluterveydenhuoltoon.  Opiskeluterveydenhuollossa lääkärin työ sisältää jonkin verran myös sairauksien selvittelyä ja hoidon seurantaa, tällöin on pääasiassa kyse opiskelukykyyn vaikuttavista terveydentilan poikkeavuuksista.

Akuutisti sairastunut oppilas tai opiskelija ohjataan terveysasemalle, samoin pitkäaikaissairauksien selvittely ja hoito kuuluvat terveysasemalle.

Koulu- ja opiskelulääkäri toimii lääketieteellisenä asiantuntijana koulu- ja opiskeluterveydenhuollossa ja tekee yhteistyössä terveydenhoitajan kanssa

* Laajan terveystarkastuksen peruskoulun ensimmäisen, viidennen ja kahdeksannen luokan oppilaille
* Terveystarkastuksen toisen vuosikurssin opiskelijoille, pojilla siihen sisältyy myös kutsuntojen ennakkoterveystarkastus
* Toimii oppilaitoksessa terveydenhoitajan työparina ja tekee terveystarkastuksia tarvittaessa muidenkin kuin yllä mainittujen luokkatasojen oppilaille/opiskelijoille
* Ohjaa oppilaita/opiskelijoita tarvittaessa jatkotutkimuksiin ja hoitoon.
* Laatii pyydettäessä opiskeluun ja koulutyöhön tarvittavia lausuntoja.
* Osallistuu tarvittaessa oppilaiden/opiskelijoiden hoito- ja kuntoutussuunnitelmien laadintaan.
* Osallistuu tarvittaessa opiskeluhuoltoryhmien toimintaan sekä oppilaitoksen terveydellisten olojen tarkastukseen.
* Oppilas/opiskelija saa ajan koulu- ja opiskelulääkärin vastaanotolle kouluterveydenhoitajan kautta.